**Қонырова Гүлнара Ғұбайдоллақызы**,

Құрманғазы ауданы Орлы ауылы

Н.С. Манаев атындағы жалпы орта

мектебінің бастауыш сынып мұғалімі

**Үлгерімі төмен оқушылармен жұмыс**

Оқушылардың білімі – оқыту процесінің, ең бірінші кезекте оқу материалдарын меңгерудің нәтижесі.

Қазіргі кезде білім беру жүйесінде үлгерімі төмен оқушыларға көп көңіл бөлініп отыр және осыған дейін де бөлініп келді. Кез келген оқушы денсаулығында кінәрәт болмаса мектеп бағдарламасын толық игеруі керек. Бірақ, оқушылардың көпшілігі оқу бағдарламасын қиындықпен, кейбіреуі негізгі пәндерден ұзақ уақыт бойы үлгермейді.

Оқушының үлгермеуінің себебін анықтауда психолог мамандар оқу үрдісіндегі оқу іс-әрекетінің жеке ерекшеліктеріне тоқталса, педагогтер педагогикалық жағдайға, жалпы оқу-тәрбие үрдісі жағынан қарастырады. Бұл мектептегі оқыту әдістері мен әдістемелері және оны ұйымдастыру, отбасындағы тәрбие жағдайы, т.б ықпал етеді деген сөз.

Ғылыми зерттеу нәтижелері бойынша үлгерімі төмен оқушыларды үш топқа (барлық пәннен үлгермейтін оқушылар; негізгі пәндерден ұзақ уақыт бойы үлгермейтін оқушылар; кей кезде ғана үлгермейтін оқушылар) бөлсе, жеке бас ерекшеліктеріне байланысты бес топқа (оқуға дұрыс емес қатынастағы оқушылар; оқу материалдарын қиындықпен игеретін оқушылар; оқу дағдысы мен тәсілдері қалыптаспаған оқушылар; танымдық және оқуға қызығушылығы жоқ оқушылар) бөлеміз.

Үлгерімі төмен оқушылардың сабаққа деген ынтасын ашып, білім сапасын арттыру үшін психологиялық қасиеттерін (ұялшақтық, баяу ойлау, басқалармен араласуы, т.б) анықтап, ашу керек. Содан кейін дидактикалық ұстанымдарды пайдаланып, көрнекіліктер, жүйелі тапсырмалар, белсенді әдіс-тәсілдер, кері байланыс арқылы білім беріп, жемісті нәтиже алуға болады.

Оқытудағы белсенлі әдіс-тәсілдердің басты қызметі – оқыту, ынталандыру, дамыту, тәрбиелеу, ұйымдастыру.Оқушылар сөзден, кітаптан, көрнекіліктен, тәжірибелік жұмыстардан білім алады. Үлгерімі төмен оқушыларға фактілер мен ережелерді хабарлап, заттарды көрсетіп, фактілердің мәнін түсіндіріп, сұрақ қоя отырып, жауап алу әдісін қолдансақ, ол оқушы заттарды бақылап, фактілерді есінде сақтайды, мұғалімнің түсіндіргенін тыңдайды және ой елегінен өткізеді, ақпараттық сұрақтарға жауап іздейді. Жалпы алғанда, оқу әдістерінің қай түрін қолдансақ да, үлгерімі төмен оқушы үшін нәтиже беретіні сөзсіз. Демонстрациялық оқу әдісі, ауызша, жазбаша, графикалық, оқу-еңбек жаттығулары, қазіргі таңдағы спиральді оқыту әдісі де, яғни оңайынан күрделіге қарай тереңінен оқыту әдісі, монологтік баяндау әдістерін қолданып, оқушының өз бетінше тапсырма орындауға бейімдеуге болады. Бірақ үлгерімі төмен оқушының сабаққа деген ынтасын ашып, үлгерімін жақсартқанымен, ол оқушы үшін әлде де мұғалімнің басшылығы, бақылауы қажет екенін естен шығармаған жөн.

 Оқыту әдістері (үлгерімі төмен оқушыларға қолданылатын)

 Сөздік Көрнекілік Тәжірибелік

 Әңгіме Иллюстрация Жаттығу

 Түсіндіру Демонстрация

 Әңгімелесу

 Оқу талқылаулары

 Кітап және

 оқулықпен жұмыс

Қорыта айтқанда, үлгерімі төмен оқушылармен жұмыс жасау барысында

әрбір сабақты жан-жақты дамыта оқыту, оқушы бойындағы қызығушылығын ояту және қалыптастыру, оқушымен жеке жұмыс жасау, үй тапсырмаларының арнайы дайындалуы, ата-аналармен байланысты күшейту, үлгерімі төмен оқушылардың жауапкершілігін арттыруда сынып ұжымының ықпал етуіне жағдай жасау керектігін есте ұстаған жөн.